Line Barfod (EL), 2003-01-23:
Enhedslisten kan heller ikke støtte dette forslag.
Enhedslisten er i høj grad optaget af at sætte mennesket før markedet.
Med det, der er blevet gennemført siden, har vi i høj grad set, at det var kapitalinteresserne, der kom først, og det er også det, vi ser her.
Her er det vigtigere, at nogle private får mulighed for at reklamere og sælge flere ydelser, end de gør i dag, end det er at tage hensyn til de mennesker, der er syge og bekymrede.
Det er ikke dem, man tager hensyn til med det her.
Det er ikke, fordi der er nogle borgere, der har behov for at få en masse glittede reklamer og annoncer, at man laver det her forslag.
Der er borgere, der har brug for reel information, det er vi fuldstændig enige i, men lad os så kigge på det.
Det har intet med reklamer at gøre.
Det her kommer til at koste mange penge, og der er kun borgerne til at betale.
Samtidig får det nogle forfærdelige konsekvenser for, hvordan hele vores sundhedssystem er skruet sammen, og der kommer et øget behov for en lang række behandlinger, undersøgelser og sundhedsydelser, for det er det, reklame går ud på.
Man kunne forestille sig en reklame, der hedder: Græder dine børn mere, end du synes er godt?
Har dine børn nogle gange ondt i maven eller ørerne?
Tør du lade være med at lade os hjælpe dig?
Hilsen klinikken »Sunde og Glade Børn«.
Man kan forestille sig billeder af børn, der sidder og holder sig
for ørerne og har ondt og er kede af det.
Men så er der et andet billede, hvor de er kommet hen på klinikken og er rigtig, rigtig glade.
Der er masser af muligheder for at spille på forældrenes naturlige bekymring for, om deres børn nu har det godt nok.
Så er det blevet sagt flere gange under debatten, at folk selv skal kunne vurdere, og at man har tillid til, at folk selv finder ud af reklamerne.
Nu har jeg i mange år arbejdet med at rådgive folk med dårlig økonomi, og der er masser af reklamer på det finansielle område, og det er altså ikke mange, uanset om de næsten ikke har nogen skolegang eller har taget høj universitetsuddannelse, der er i stand til at gennemskue de reklamer, der er på finansområdet, som er i stand til at gennemskue, om de skal tage det ene eller det andet eller det tredje lån.
De kan simpelt hen ikke finde ud af det.
Sundhedsområdet er det endnu færre mennesker der er i stand til at vurdere.
Det er altså ikke mange mennesker i dette land, som ikke arbejder inden for sundhedssystemet og endda også en del af dem, der så arbejder på nogle andre områder i sundhedssystemet, der er i stand til at gennemskue det, der egentlig er i reklamerne, nemlig om der nu er behov for den behandling, om det nu er en god og saglig information, de får i de reklamer.
Vi tror derfor ikke på, at det her giver folk mulighed for at vælge selv, for reklamer er noget andet end reel information. Derfor håber vi meget, at man vil overveje det her en gang til.
Det ser det desværre ikke ud til med de meldinger, vi har fået under debatten.
Men vi er meget bekymret for, hvad det her kan føre til i forhold til det øgede behov, hvad det kan føre til for de mennesker, der kommer i klemme, og vi er bekymrede for, hvad det betyder for hele vores sundhedsvæsen. Vi håber så som minimum, at vi kan få igennem, at der bliver afsat nogle ressourcer i Sundhedsstyrelsen, så de kan tage sig af området og få luget de værste reklamer ud, og så de kan behandle de sager seriøst, som folk kommer med.
Vi håber ikke, at de ressourcer bliver taget fra de mange andre nødvendige opgaver, som Sundhedsstyrelsen har, men at der netop bliver sat ekstra ressourcer af.
Enhedslisten kan ikke støtte det her forslag.